KOMISIJOS REGLAMENTAS (EB) Nr. 1245/2007
2007 m. spalio 24 d.
iš dalies keičiantis Reglamento (EB) Nr. 2075/2005 I priedą dėl skysto pepsino naudojimo Trichinella aptikimui mėsoje
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 18 straipsnio 9 ir 10 dalis,
kadangi:
(1)
2005 m. gruodžio 5 d. Komisijos reglamente (EB) Nr. 2075/2005, nustatančiame specialiąsias oficialios Trichinella kontrolės mėsoje taisykles (2), pateikiami Trichinella nustatymo metodai skerdenų mėginiuose. Pagal to reglamento I priede pateiktą pamatinį metodą reikalaujama, kad Trichinella lervų aptikimui mėsos mėginiuose į mėginį būtų pridedama 10 ± 0,2 g pepsino.
(2)
Buvo paskelbtos ataskaitos (3), kuriose nurodoma, kad pepsino milteliai kai kuriems jautresniems asmenims gali sukelti alergines reakcijas.
(3)
Bendrijos etaloninės parazitų tyrimo laboratorijos atliktų tyrimų duomenimis, pagal gamintojo nurodytas specifikacijas naudojant skystą pepsiną vietoje pepsino miltelių, pamatinio Trichinella aptikimo metodo jautrumas nepakinta. Todėl tokia pasirinkimo galimybė turėtų būti sudaroma tiek taikant pamatinį metodą, tiek ir taikant lygiavertį Trichinella aptikimo mėsoje metodą.
(4)
Todėl Reglamentas (EB) Nr. 2075/2005 turėtų būti atitinkamai iš dalies pakeistas.
(5)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2075/2005 I priedas iš dalies keičiamas taip:
1.
I skyrius iš dalies keičiamas taip:
a)
1 skirsnio p punktas pakeičiamas taip:
„p)
1: 10 000 NF (US National Formulary (JAV nacionalinis farmacijos vadovas)) veikimo stiprumo pepsinas, atitinkantis 1: 12 500 BP (British Pharmacopoeia (Britanijos farmakopėja)) ir 2 000 FIP (Fédération Internationale de Pharmacie (Tarptautinė farmacijos federacija)) veikimo stiprumą, arba stabilizuotas skystas pepsinas, mažiausiai 660 vienetų mililitre pagal Europos farmakopėją“;
b)
3 skirsnio I dalies b punktas pakeičiamas taip:
„b)
pridedama 10 ± 0,2 g pepsino arba 30 ± 0,5 ml skysto pepsino.“
2.
II skyrius iš dalies keičiamas taip:
a)
A.1 skirsnio q punktas keičiamas taip:
„q)
1: 10 000 NF (US National Formulary (JAV nacionalinis farmacijos vadovas)) veikimo stiprumo pepsinas, atitinkantis 1: 12 500 BP (British Pharmacopoeia (Britanijos farmakopėja)) ir 2 000 FIP (Fédération Internationale de Pharmacie (Tarptautinė farmacijos federacija)) veikimo stiprumą, arba stabilizuotas skystas pepsinas, mažiausiai 660 vienetų mililitre pagal Europos farmakopėją“;
b)
A.3 skirsnio II dalies a punkto v papunktis keičiamas taip:
„v)
galiausiai pridedama 6 g pepsino arba 18 ml skysto pepsino. Šio eiliškumo būtina griežtai laikytis, kad pepsinas nesuirtų.“;
c)
C.3 skirsnio I dalies h papunktis keičiamas taip:
„h)
Galiausiai pridedama 7 g pepsino arba 21 ml skysto pepsino. Šio eiliškumo būtina griežtai laikytis, kad pepsinas nesuirtų.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 24 d.